|  |
| --- |
| PATVIRTINTAKlaipėdos miesto savivaldybėstarybos 2017 m. spalio 19 d.sprendimu Nr. T2-244 |
| (Klaipėdos miesto savivaldybės |
| tarybos 2018 m. gruodžio 5 d. |
| sprendimo Nr. T1-298 redakcija) |

**BIUDŽETINĖS ĮSTAIGOS KLAIPĖDOS MIESTO SPORTO BAZIŲ VALDYMO CENTRO TEIKIAMŲ ATLYGINTINŲ PASLAUGŲ KAINOS DYDŽIO NUSTATYMO METODIKA**

1. Klaipėdos miesto savivaldybės sporto bazių teikiamų atlygintinų paslaugų kainos dydžio nustatymo metodika (toliau – Metodika) skirta kainos už sporto bazių teikiamas atlygintinas paslaugas dydžio nustatymo, vertinimo, perskaičiavimo principams reglamentuoti.

2. Metodika parengta vadovaujantis Lietuvos Respublikos Vyriausybės 2015 m. rugpjūčio 5 d. nutarimu Nr. 826 „Dėl Atlyginimo už viešąsias ir administracines paslaugas dydžio nustatymo kriterijų aprašo patvirtinimo“.

3. Sporto bazių teikiamų atlygintinų paslaugų kainos dydis nustatomas taip, kad būtų padengtos visos būtinosios su paslaugos teikimu susijusios pagrįstos sąnaudos.

4. Sporto bazių teikiamų paslaugų kainos dydis apskaičiuojamas pagal formulę:

**N = ESt-1 x (1+K) / Pb x Pn / M t-1 ,** kur

N – vienos sporto bazės paslaugos 1 val. kaina eurais,

ES – vienos sporto bazės visų su paslaugos teikimu susijusių sąnaudų, t. y. šildymo sistemos priežiūros, elektros, vandentiekio, kanalizacijos, komunalinių atliekų tvarkymo, priešgaisrinės ir turto apsaugos, turto draudimo, ryšių, transporto, einamojo remonto ir kitų paslaugų bei panaudotų prekių, susijusių su bazės priežiūra ir paslaugos teikimu, metinė suma;

M – bazės užimtumas, valandų skaičiaus vidurkis per metus;

t – kalendoriniai (einamieji) metai;

K – procentinė išraiška sumos, skirtos paslaugai teikti naudojamam ilgalaikiam turtui atnaujinti ir jo naudingosioms savybėms atkurti, 5 proc.;

Pb – viso pastato, kuriame įkurta sporto bazė, plotas kv. m;

Pn – sporto bazės plotas kv. m.

5. Siekiant užtikrinti teisingą atlygio už sporto bazių teikiamas atlygintinas paslaugas dydį, kartą per metus yra įvertinami 9 kalendorinių mėnesių faktinių sąnaudų ir sporto bazių faktiniai užimtumo pokyčiai. Atsižvelgiant į juos gali būti perskaičiuojamas atlygis už teikiamas paslaugas, keičiant jį nuo kitų kalendorinių metų.

6. BĮ Klaipėdos miesto sporto bazių valdymo centras kasmet iki spalio 15 d. pateikia duomenis Klaipėdos miesto savivaldybės administracijos Ugdymo ir kultūros departamentui apie einamųjų metų patirtas ir planuojamas išlaidas bei kitų metų planuojamo užimtumo apimtį.

7. Kaina už sporto bazių teikiamas paslaugas gali būti keičiama dėl:

7.1. sporto bazių užimtumo pokyčio. BĮ Klaipėdos miesto sporto bazių valdymo centras nuolat peržiūri sporto bazių užimtumo rodiklius, bazių administravimo efektyvumą ir subalansuoja kaštus. Atlygio už paslaugas dydis nekeičiamas, jei gautos pajamos ir sąnaudos yra subalansuotos. Esant optimaliam užimtumui, bet sąnaudoms viršijant pajamas daugiau nei 2 proc., paslaugos dydis perskaičiuojamas;

7.2. kainų indekso pokyčio (infliacijos), vadovaujantis Lietuvos Respublikos statistikos departamento viešai skelbiama informacija. Kaina perskaičiuojama, jei kainų indekso pokytis –daugiau kaip 1 procentas (padidėja ar sumažėja) per metus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_